Affies rou ná dood van skrander leerder | Maroela Media
Die Afrikaanse Hoër Seunskool in Pretoria rou ná die dood van Ian Visser, 'n graad 12-leerder. (Foto: Facebook)
Ian het Dinsdag sy lewe geneem. Affies het in 'n verklaring op Facebook sy medelye met Ian se ouers, André en Ina Visser, sy jonger broer, Leander, 'n gr. 10-leerder by dieselfde skool, hulle vriende en naasbestaandes betuig.
"Ons dra hulle almal in ons gebede op." Die skool beskryf Ian as 'n spontane, vriendelike en ongelooflik begaafde jong man.
"Hy was lid van die skool se konsertorkes en die Affie-swingensemble. Hy was verlede jaar 'n kategoriewenner van die Affie-Artes en is genooi om in twee items tydens die gala-aand op te tree. Hy het ook baie verdienstelik by die Pretoria Eisteddfod presteer.
"Ian het voorts in die koor gesing en was by twee geleenthede in 'n junior debatspan wat na die finale ronde van die ATKV se nasionale kompetisie deurgedring het."
Ian het ook op akademiese gebied uitgeblink. Hy het jaarliks akademiese erekleure verwerf en het in 2017 én verlede jaar die trofee vir die beste leerder in musiek ontvang. By verlede jaar se prysuitdeling is 'n silwermedalje vir sy bydrae tot die skoollewe aan hom toegeken.
Hy was 'n lid van die Affieraad vir die 2018-'19-termyn en het vanjaar vir die tweede, derde en vierde hokkiespan gespeel.
"Affies eer sy nagedagtenis met mooi herinneringe," het die skool gesê.
Dirk Taljaard, die skool se skakelbeampte, het aan Maroela Media gesê ds. Paulus Burger, verbonde aan die Ooskerk, het vanoggend die skoolopening waargeneem en die seuns moed ingepraat.
Die skool se sielkundige is ook beskikbaar om berading te verskaf, het Taljaard gesê.
Tientalle boodskappe van medelye het intussen op sosiale media ingestroom.
My hart bloei vir die gesin. Bid dat die Here julle styf teen Sy bors sal vasdruk en vertroos want dit is die SEERSTE seer wat enige ouer kan beleef.
Aan Ouers gee stywe drukkie ek weet hoe dit voel het geen woorde nie en daar baie baie…..kinders selfde pad loop as Ian geen antwoorde nie dink aan julle in gebede. x
'n Uitblinker van formaat.
Wat kon so erg gewees het dat so 'n begaafde seun sy eie lewe moes neem? Hoekom? Wat gaan aan in die wêreld dat soveel jong mense besluit dat dit net eenvoudiger is om 'n einde aan als te maak………..dis baie hartseer. R I V.
Ai dis so erg. Wonder wat het Ian so gepla dat hy so ñ drastiese stap geneem het. Sterkte aan sy familie. Jul is in ons gebede.